




RADVILIŠKIO RAJONO SAVIVALDYBĖS TARYBA

SPRENDIMAS
DĖL RADVILIŠKIO RAJONO SAVIVALDYBĖS NARKOTIKŲ KONTROLĖS KOMISIJOS NUOSTATŲ PATVIRTINIMO

2023 m. rugpjūčio 31 d. Nr. T-112
Radviliškis

Vadovaudamasi Lietuvos Respublikos vietos savivaldos įstatymo 15  straipsnio  2 dalies 4 punktu, 22 straipsnio 1 ir 3  dalimis,  Radviliškio rajono savivaldybės taryba nusprendžia:
1. Patvirtinti Radviliškio rajono savivaldybės narkotikų kontrolės komisijos nuostatus (pridedama). 
2. Pripažinti netekusiu galios Radviliškio rajono savivaldybės tarybos 2019 m. lapkričio 21 d. sprendimą Nr. T-136 „Dėl Radviliškio rajono savivaldybės narkotikų kontrolės komisijos ir jos nuostatų patvirtinimo“ su visais pakeitimais ir papildymais. 



Savivaldybės meras                                                                                                 Kazimieras Račkauskis




























PATVIRTINTA
Radviliškio rajono savivaldybės tarybos
2023 m. rugpjūčio 31 d. sprendimu Nr. T-112

RADVILIŠKIO RAJONO SAVIVALDYBĖS 
NARKOTIKŲ KONTROLĖS KOMISIJOS NUOSTATAI

I SKYRIUS
BENDROSIOS NUOSTATOS

1. Radviliškio rajono savivaldybės narkotikų kontrolės komisijos (toliau vadinama – Komisija) nuostatai, reglamentuoja Komisijos sudarymą, uždavinius, funkcijas, teises ir darbo organizavimo reikalavimus. 
2. Komisija yra nuolatinė ir koordinuojanti narkotikų kontrolės ir narkomanijos prevencijos veiksmus Radviliškio rajono savivaldybės teritorijoje.
3. Komisija savo darbe vadovaujasi Lietuvos Respublikos Konstitucija, įstatymais, Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Radviliškio rajono savivaldybės tarybos sprendimais, kitais teisės aktais, šiais nuostatais, patvirtintais Radviliškio rajono savivaldybės tarybos.
4. Komisijos veiklą techniškai aptarnauja Radviliškio rajono savivaldybės administracija.

II SKYRIUS
KOMISIJOS UŽDAVINIAI IR FUNKCIJOS

5. Pagrindinis Komisijos uždavinys – vykdant valstybės narkotikų kontrolės ir narkomanijos prevencijos politiką, koordinuoti narkotikų kontrolės ir narkomanijos prevencijos veiksmus Radviliškio rajono savivaldybės teritorijoje.
6. Įgyvendinama savo pagrindinį uždavinį, Komisija atlieka šias funkcijas:
6.1. gauna informaciją iš savivaldybių ir valstybės institucijų, įstaigų, nevyriausybinių ir tarptautinių organizacijų narkomanijos prevencijos, gydymo, reabilitacijos, narkotinių ir psichotropinių medžiagų apyvartos kontrolės klausimais, bendradarbiauja su jomis;
6.2. organizuoja Radviliškio rajono savivaldybės ir valstybės institucijų bei įstaigų pasitarimus, seminarus ir mokymus aktualiais narkotikų kontrolės ir narkomanijos prevencijos klausimais;
6.3. analizuoja gaunamus iš suinteresuotų Radviliškio rajono savivaldybės ir valstybės institucijų bei įstaigų, nevyriausybinių organizacijų statistikos duomenis apie psichotropinių medžiagų apyvartą ir kontrolę Radviliškio rajono savivaldybės teritorijoje;
6.4. vertina, kaip vykdomos narkotikų kontrolės, narkomanijos prevencijos priemonės gydymo, švietimo, socialinės rūpybos įstaigose, rūpinasi, kad sergantys priklausomybe nuo narkotinių ir psichotropinių medžiagų pasveiktų ir integruotųsi į visuomenę;
6.5. teikia informaciją ir pasiūlymus narkotikų kontrolės ir narkomanijos prevencijos klausimais Radviliškio rajono savivaldybės ir valstybės institucijoms, įstaigoms, visuomenės informavimo priemonėms, nevyriausybinėmis organizacijoms, Vyriausybinei narkotikų kontrolės komisijai;
6.6. rengia narkotikų kontrolės ir narkomanijos prevencijos Radviliškio rajono savivaldybės teritorijoje priemonių planą, vykstančių procesų analizę, veiklos ataskaitą.

III SKYRIUS 
KOMISIJOS TEISĖS

7. Komisija turi teisę:
7.1. gauti informaciją jos kompetencijai skirtais klausimais iš savivaldybių ir valstybės institucijų, įstaigų, nevyriausybinių organizacijų, Vyriausybinės narkotikų kontrolės komisijos;
7.2. dalyvauti Radviliškio rajono savivaldybės ir šalies renginiuose narkotikų kontrolės ir narkomanijos prevencijos klausimais;
7.3. teikti pasiūlymus, rekomendacijas, kaip gerinti narkotikų kontrolę, narkomanijos prevenciją ir reabilitaciją Radviliškio rajono savivaldybės teritorijoje.

IV SKYRIUS
KOMISIJOS SUDĖTIS IR DARBO ORGANIZAVIMAS

8. Komisija sudaroma Radviliškio rajono savivaldybės tarybos sprendimu ir veikia iki jos kadencijos pabaigos; 
9. Komisija sudaroma iš Radviliškio rajono savivaldybės ir valstybės institucijų bei įstaigų pasiūlytų atstovų – ne mažiau kaip iš 10 narių. Komisijos nariai yra sveikatos, švietimo, socialinių įstaigų, Vaikų teisių apsaugos tarnybos, Radviliškio rajono savivaldybės švietimo padalinių, policijos, nevyriausybinių organizacijų ar institucijų, galinčių atlikti narkotikų kontrolę, organizuoti gydymą, reabilitaciją, vykdyti narkomanijos prevenciją bendruomenėje, atstovai, taip pat kiti specialistai.
10. Komisijos pirmininku ir jo pavaduotoju rajono Radviliškio rajono savivaldybės taryba skiria asmenis, turinčius aukštąjį išsilavinimą ir administracinio darbo stažą. Radviliškio rajono savivaldybės taryba sudaro Komisiją ir priima sprendimą dėl Komisijos pirmininko ir pavaduotojo kandidatūrų. 
11. Komisijos pirmininkas:
11.1. organizuoja Komisijos darbą ir atsako už jos veiklą;
11.2. pirmininkauja Komisijos posėdžiuose;
11.3. gali pareikalauti savo vardu informacijos iš įstaigų ir organizacijų, susijusių su Komisijos darbu;
11.4. informuoja Radviliškio rajono savivaldybės tarybą apie narkotikų ir alkoholio kontrolę, taip pat apie narkomanijos ir alkoholizmo prevenciją;
11.5. turi teisę pasirašyti raštus Komisijos kompetencijai skirtais klausimais;
11.6. skelbia balsavimą ir jo rezultatus;
[bookmark: part_d76b94acb503485d835243cd9eee96fd]11.7. sprendžia Komisijos narių nusišalinimo klausimą;
11.8. priima sprendimą organizuoti posėdžius nuotoliniu arba mišriuoju būdu savo iniciatyva arba jei to prašo bent vienas Komisijos narys;
[bookmark: part_196b683c811a42c9a106eba23ab7815d]11.9. atlieka kitas funkcijas, numatytas teisės aktuose.
12. Jeigu Komisijos pirmininkas dėl objektyvių priežasčių nedalyvauja Komisijos posėdžiuose ar nevykdo veiklos, jo pareigas eina Komisijos pirmininko pavaduotojas.
13. Komisijos narys, negalintis atvykti į posėdį, apie tai ne vėliau kaip prieš 1 darbo dieną iki Komisijos posėdžio turi pranešti Komisijos sekretoriui arba Komisijos pirmininkui elektroniniu paštu arba raštu. Komisijos narys, negalintis dalyvauti posėdyje, turi teisę, susipažinęs su pateikta medžiaga, iš anksto raštu balsuoti dėl kiekvieno posėdžio darbotvarkės klausimo. Komisijos nario balsavimas iš anksto raštu įskaitomas į posėdžio kvorumą ir balsavimo rezultatus. Komisijos posėdžiuose balsavimui pateikiami tik tie klausimai, kurie iš anksto buvo pateikti Komisijos nariams posėdžio darbotvarkėje.
14. Komisijos narys, per kalendorinius metus nedalyvavęs daugiau kaip pusėje posėdžių, Komisijos pirmininko iniciatyva siūlomas būti nušalintas nuo pareigų atlikimo.
15. Komisijos posėdžiai šaukiami Komisijos pirmininko iniciatyva, taip pat, jeigu to prašo ne mažiau kaip pusė Komisijos narių.
16. Komisijos nariams apie posėdį elektroniniu paštu ne vėliau kaip prieš 3 darbo dienas iki posėdžio praneša Komisijos sekretorius, kuris kartu su pranešimu Komisijos nariams pateikia posėdžio darbotvarkės projektą ir medžiagą numatomais svarstyti klausimais.
17. Komisijos posėdis yra teisėtas, jeigu jame dalyvauja ne mažiau kaip 2/3 Komisijos narių. Sprendimai priimami atviru balsavimu, paprasta balsų dauguma. Apie tai turi būti pažymėta posėdžio protokole. Balsuojant Komisijos narių balsams pasiskirsčius po lygiai, lemia Komisijos pirmininko balsas. Nusišalinusių Komisijos narių balsai neįskaitomi į posėdžio kvorumą ar balsavimo rezultatus.
[bookmark: part_1d13256b94334d2a992a6909fc79a749]18. Komisijos posėdžių sprendimai įforminami posėdžių protokolais, kuriuos pasirašo Komisijos sekretorius ir Komisijos pirmininkas. Komisijos posėdžio protokolas turi būti surašomas per tris darbo dienas nuo posėdžio dienos. Nesutikdamas su Komisijos sprendimu, Komisijos narys turi teisę pareikšti atskirąją nuomonę. Apie atskirosios nuomonės pareiškimą pažymima posėdžio protokole. Komisijos nariui pageidaujant, jis gali atskirąją nuomonę išdėstyti raštu ir ją pateikti per vieną dieną po posėdžio. Raštu išdėstyta atskiroji nuomonė pridedama prie posėdžio protokolo.
[bookmark: part_ff031544fd9746699f81038bb209feb8]19. Spręsdami klausimus, susijusius su asmens sveikatos priežiūra, Komisijos nariai privalo laikytis medicinos etikos ir asmens medicininės paslapties konfidencialumo reikalavimų, socialinio darbo etikos, kitų principų, nežeminančių žmogaus orumo, ir bendrųjų etikos normų.
20.  Komisijos nariai gali dalyvauti Komisijos darbe tik pasirašę:
[bookmark: part_b3f229a60f26447093d2e32301d507a8]20.1. nešališkumo deklaraciją, kurioje pasižada objektyviai, dalykiškai, be išankstinio nusistatymo, vadovaudamiesi lygiateisiškumo principu atlikti savo pareigas, vengti viešųjų ir privačių interesų konflikto ir, esant jo grėsmei, nedelsdami informuoti apie tai Komisijos pirmininką bei narius ir nusišalinti nuo pareigų atlikimo;
[bookmark: part_283b4acaa20e4740a2f1e4be6da2e9f7]20.2. konfidencialumo pasižadėjimą, kuriame pasižada Komisijos gautą konfidencialią informaciją naudoti tik pareigų Komisijoje atlikimo tikslais ir jos neskleisti, išskyrus Lietuvos Respublikos įstatymuose nustatytus atvejus.
[bookmark: part_76b4e31e977f4108b7d50e88642be0db]21. Radviliškio rajono savivaldybės administracijos direktorius paskiria Komisijos sekretorių, kuris nėra Komisijos narys. Komisijos sekretorius taip pat pasirašo 20.2. punkte nurodytą konfidencialumo pasižadėjimą.
22. Komisijos posėdžiai gali vykti mišriuoju arba nuotoliniu būdu.  Apie tokių posėdžių organizavimą nedelsiant pranešama visiems Komisijos nariams ir kitiems dalyviams elektroninių ryšių priemonėmis. Mišriuoju būdu organizuojamame posėdyje kiti Komisijos nariai ir dalyviai turi teisę dalyvauti savo pasirinkimu arba nuotoliniu būdu arba atvykę į posėdžio vietą. Nuotoliniu arba mišriuoju būdu posėdžiai negali vykti jeigu tam prieštarauja daugiau kaip pusė Komisijos narių išskyrus ekstremalios situacijos, nepaprastosios padėties ar karantino metu.
23. Komisija privalo laikytis asmens duomenų apsaugą užtikrinančių reikalavimų.
24. Komisijos nuostatus tvirtina, keičia, pripažįsta netekusiais galios Radviliškio rajono savivaldybės taryba.
25. Komisija kartą per metus už savo veiklą atsiskaito Radviliškio rajono savivaldybės tarybai.
26. Tai, kas nereglamentuota šiuose nuostatuose, sprendžiama taip, kaip numatyta kituose teisės aktuose.

 ––––––––––––––––

